《关河雪霁图为金陵王与道题》
元代·王冕

飞沙幂人风堕帻，老夫倦作关河客。
归来松下结草庐，卧听寒流雪山白。
悠悠如此四十年，世情脱略忘间关。
今晨见画忽自省，平地咫尺行山川。
鸟道连云出天险，玉树琼林光闪闪。
阴崖绝壑望欲迷，冰花历落风凄惨。
枯槎侧倒银河开，三巴春色随人来。
渔翁舟子相笑语，不觉已过洪涛堆。
溪回浦溆石齿齿，溪上人家成草市。
长林大谷猿鸟稀，小步蹇驴如冻蚁。
西望太白日色寒，青山削出蛾眉山。
人生适意随所寓，底须历涉穷跻攀。
明朝揽镜成白首，春色又归江上柳。
何如高堂挂此图，浩歌且醉金陵酒。

作者简介：王冕（1310年～1359年），字元章，号煮石山农，亦号食中翁、梅花屋主等，浙江省绍兴市诸暨枫桥人，元朝著名画家、诗人、篆刻家。他出身贫寒，幼年替人放牛，靠自学成才。有《竹斋集》3卷，续集2卷。一生爱好梅花，种梅、咏梅，又攻画梅。所画梅花花密枝繁，生意盎然，劲健有力，对后世影响较大。存世画迹有《南枝春早图》《墨梅图》《三君子图》等。能治印，创用花乳石刻印章，篆法绝妙。《明史》有传。